Bekende skilder vermoorWalter Meyer. Foto: http://www.waltermeyer.co.za Die bekende landskapskilder, Walter Meyer, is vermoor. Lt.kol. Dimakatso Mooi, woordvoerder van die polisie, het Meyer (52) se dood aan Maroela Media bevestig. Mooi het gesê Meyer, wat net buite Upington in die Noord-Kaap woon, is Vrydag na bewering tydens ŉ rusie met ŉ skerp voorwerp doodgesteek. Mooi het gesê Sophia Meyer is ná die voorval op aanklag van moord in hegtenis geneem en het Woensdag vlugtig in die hof verskyn. Sophia is Meyer se vrou en die ma van twee van sy kinders. Die saak is tot môre uitgestel wanneer Sophia na verwagting om borgtog aansoek sal doen. Meyer was een van die land se bekendste landskapskilders en sy kunswerke is al in New York, Londen en München uitgestal. Hy het in 1989 sy BA-graad in Kuns aan die Universiteit van Pretoria verwerf en het daarna vir langer as drie jaar by die Staatliche Kunstakademie in Düsseldorf studeer. Meyer het deur sy loopbaan verskeie toekennings en eerbewyse ontvang, onder meer die FNB ”Vita Art Now”-toekenning in 1994. Brahm van Zyl, ook ŉ bekende skilder en ŉ goeie vriend van Meyer, het aan Maroela Media gesê hy het sowat drie weke gelede die laaste keer met Meyer gepraat. Volgens Van Zyl het Meyer vir ŉ tyd lank nie aktief geskilder of uitgestal nie, maar hy het die afgelope twee maande weer ernstig begin skilder. Hy het bygevoeg dat Meyer ŉ baie sagte hart gehad het. Maroela Media verneem Meyer het ook twee kinders uit sy eerste huwelik.